Kongefamilien mødte i weekenden op til minifestivalen Woodstories ved Esrum Sø i Gribskov.

Nogle gange har selv kongefamilien brug for at være en helt almindelig familie på skovtur.

I weekendens flotte solskin mødte dronning Margrethe, prins Henrik, kronprins Frederik, kronprinsesse Mary samt deres fire børn, Christian på 11, Isabella på 9 og de fem år gamle tvillinger Josephine og Vincent - samt de to royale glathårede gravhunde Evita og Helike samt Mary og Frederiks border collie Ziggy - uanmeldt op på traktørstedet Fændrikshus i Gribskov.

Familien ankom i Esrum Sø Bådfarts ældste båd, den 100-årige Viking, mens fire sikkerhedsvagter fulgte dem på afstand fra bådfartens anden færge, Thor. Det skriver SN.dk.

Familien ankom i Esrum Sø Bådfarts ældste båd, den 100-årige Viking. Foto: Karl Erik Frederiksen / SN.dk

Nøddeknækkere sprang op og spillede velkomstmelodi

På traktørstedet var der en minifestival, hvor 19 fortællere fra Danmark, Sverige og Færøerne me dvirkede. Også de to spillemandsgrupper Nøddeknækkeren og Alsangstrioen gav numre ved festivalen.

Dronning Margrethe og prins Henrik ankom arm i arm til festivalen. Foto: Karl Erik Frederiksen / SN.dk

Familien ankom, mens der var pause i festivalens program, men Nøddeknækkerne sprang straks op spillede en glad velkomstmelodi, da de så, hvem der lagde til ved broen. Den royale familie tog plads i skyggen på terrassen, mens festivalens publikum sad rundt omkring på græsset.

Børnene spillede kroket sammen med kronprinsesse Mary under besøget. Foto: Karl Erik Frederiksen / SN.dk

Udover at høre fortællinger så tog børnene sig også tid til at spille kroket sammen med kronprinsesse Mary, og fiske sammen med deres far, kronprins Frederik.